ছ’বছর বাদে পুলিশের রেশন ভাতা মাসে ৫০০ টাকা বাড়িয়ে দিল রাজ্য সরকার। রাজ্য ও কলকাতা পুলিশের সাব-ইনস্পেক্টর (এসআই), অ্যাসিস্ট্যান্ট সাব-ইনস্পেক্টর (এএসআই) এবং কনস্টেবলরা বর্ধিত হারে ভাতা পাবেন। বৃহস্পতিবার এই মর্মে সরকারি বিজ্ঞপ্তি জারি করা হয়েছে। নতুন হারে এই রেশন ভাতা পাওয়া যাবে ১ অক্টোবর থেকে। নবান্নের খবর, বামফ্রন্টের আমলে নিচু তলার পুলিশকর্মীদের জন্য রেশন ব্যবস্থা চালু ছিল। বুদ্ধদেব ভট্টাচার্য মুখ্যমন্ত্রী থাকাকালীন ২০০২ সালে রাজ্য পুলিশের তৎকালীন ডিজি দীপক সান্যাল-সহ পদস্থ পুলিশকর্তারা রেশন ব্যবস্থা তুলে দিয়ে রেশন ভাতা চালু করার প্রস্তাব দেন। তাঁদের যুক্তি ছিল, রেশন নিয়ে ব্যাপক দুর্নীতি তো হচ্ছেই। তা ছাড়া এই ব্যবস্থা চালু রাখতে গিয়ে পুলিশের নিত্যদিনের কাজও ব্যাহত হচ্ছে। প্রথমত, রেশন ব্যবস্থা সচল রাখার জন্য বহু পুলিশকর্মীকে সেই কাজে মোতায়েন করতে হয়। দ্বিতীয়ত, সেই রেশন বাড়িতে পৌঁছে দেওয়ার জন্য ছুটি দিতে হয় পুলিশকর্মীদের। রেশন ব্যবস্থা তুলে দিয়ে ভাতা দেওয়ার বন্দোবস্ত হলে দুর্নীতি ঠেকানোর সঙ্গে সঙ্গে এই সমস্ত অসুবিধাও কাটানো যাবে। তখনকার বামফ্রন্ট সরকার পুলিশকর্তাদের সেই প্রস্তাব মেনে নেয়। প্রথমে রেশন ভাতা বাবদ মাসে ৯০০ টাকা দেওয়া হচ্ছিল। তবে রেশন ব্যবস্থা তুলে দেওয়ার বিরুদ্ধে সরব হয়েছিলেন গেজেটেড পুলিশকর্মী সংগঠন এবং পশ্চিমবঙ্গ পুলিশ অ্যাসোসিয়েশনের সদস্যেরা। যদিও সরকার তাতে কান দেয়নি। বকেয়া ডিএ নিয়ে ব্যাপক সমালোচনা এবং মামলা-মকদ্দমা হয়েছে। এই অবস্থায় সম্প্রতি সরকারি কর্মীদের জন্য ১৫ শতাংশ ডিএ ঘোষণা করেছে রাজ্য। তার এক সপ্তাহের মধ্যেই পুলিশের রেশন ভাতা বাড়ানো হল কেন, তা নিয়ে রাজ্য পুলিশে দু’রকম বক্তব্য উঠে আসছে। এক পক্ষের মতে, পাহাড়-সহ বিভিন্ন জায়গায় আক্রান্ত হচ্ছেন পুলিশকর্মীরা। ছুটি পাওনা থাকলেও অধিকাংশ সময়েই পুলিশকর্মীরা তা নিতে পারেন না। সামনে পঞ্চায়েত ভোটে আইনশৃঙ্খলা পরিস্থিতি সামলাতে গুরুত্বপূর্ণ ভূমিকা নিতে হবে পুলিশকে। এই ধরনের আরও কিছু কারণে বিশেষত নিচু তলায় ক্ষোভ রয়েছে। সেটা আঁচ করেই পুলিশকর্মীদের খুশি করতে ডিএ ঘোষণার প্রায় সঙ্গে সঙ্গেই রেশন ভাতা বাড়ানোর সিদ্ধান্ত নিয়েছে নবান্ন। আর অন্য পক্ষের মতে, রেশন ভাতা অনেক দিন বাড়েনি। ভাতা বাড়ানোর দাবি দীর্ঘদিনের। সেই জন্যই সরকারের এই উদ্যোগ।